એક બહેને ત્રણચાર વર્ષ પછી મળવા આવેલી નાની બહેનને કહ્યું, ‘મજામાં તો છો ને? કંઈ પ્રશ્ન તો નથી ને ?’ નાની બહેને કહ્યું, ‘હું ગણવા બેસું તો અનેક પ્રશ્નો છે, પણ હું જાણું છું કે સૌ કોઈને નાનામોટા પ્રશ્નો હોય છે. પણ હા, મોટાબેન તારે તો કોઈ પ્રશ્ન નથી ને ? તું તો સુખી છે ને?’ મોટા બહેને હસીને કહ્યું, ‘સુખ માનો તો સુખ અને દુઃખ માનો તો દુઃખ.’ નાની બહેને કહ્યું, ‘આનો અર્થ શો ?’ મોટા બહેને જવાબ આપ્યો, ‘આપણે કોને સુખ ગણીએ અને કોને દુખ ગણીએ છીએ એની પર આધાર છે.’ નાની બહેને કહ્યું, ‘સુખ એટલે સુખ અને દુઃખ એટલે દુઃખ.’ મોટી બહેને પોતાના મુદ્દાની સ્પષ્ટતા કરતાં કહ્યું, ‘કેટલીક વાર દુખના અભાવને આપણે સુખ કહીએ છીએ અને સુખના અભાવને દુખ કહીએ છીએ.’